《吊席心斋炼师和少师姚公韵》
清代·周榘

冠裳已葬海虞峰，竹下茶瓯不复同。
华表人归身是鹤，葛陂仙去杖成龙。
七星桧老瑶坛静，午夜猿悲蕙帐空。
徒遣友朋怀远致，驿亭惆怅立西风。

作者简介：字于平，号幔亭，江宁（今南京）人。与袁枚（一七一六至一七九七）友善。穷六书源流，一波一磔不苟下。尝登泰岱、游黄山镌名最高岭，手摩扬开母石阙、太室碑以归。多巧思，能于尺绢画江河万里，兼善天文历算。所学穷凿幽隐。卒年六十六。有幔亭集。《小仓山房文集、清画家诗史、中国艺术家徵略》